[Ioannes Espiscopus servus servorum Dei, dilecto filio Abbati Monasterii sancti Andreæ Avenionensis Diœcesis, salutem et Apostolicam benedictionem. Pium esse dignoscitur ut glotiantibus in malitia pœnis taliter obsistatur, quod compressis eorum insultibus vacantes divino cultui libentius possint sub observatione mandatorum Domini delectari. Cum itaque dilecti filii Abbas, et Conventus Monasterii Cluniacensis, sicut ex parte ipsorum fuit propositum coram nobis, ac eorum Abbates, Priores, Conventus, et Monachi Monasteriorum, Prioratuum, et membrorum Cluniacensis Ordinis, eidem Cluniacensi Monasterio in Arelatensi Provincia subjectorum, à nonnullis, qui nomen Domini in vacuum accipere non formidant, super bonis suis multipliciter molestentur; nos volentes eorumdem Abbatum, Priorum, Conventuum, et Monachorum providere quieti, et molestatorum ipsorum malitiis obviare, discretioni tuæ per Apostolica scripta mandamus, quatenus prædictis Abbatibus, Prioribus, Conventibus, et Monachis contra raptorum, prædonum, et invasorum audaciam opportuni favoris assistens præsidio, non permittas eos in personis, ac Prioratibus, domibus, et aliis bonis suis à talibus molestari; molestatores hujusmodi per censuram Ecclesiasticam appellatione postposita compescendo, nonobstante constitutione de duabus dietis edita in Concilio generali, dummodo ultra tertiam, vel quartam aliqui extra suam Diœcesim auctoritate præsentium non trahantur; attentiùs provisurus ne de iis, quæ causæ cognitionem exigunt, et quæ personas, Prioratus, Domos, et bona non contingunt ipsorum, te aliquatenus intromittas. Nos enim, si secus præsumpseris, tam præsentes litteras, quàm etiam processum, quem per te illarum auctoritate haberi contigerit, omninò carere viribus, ac nullius fore decernimus firmitatis. Hujusmodi ergo mandatum nostrum sic prudenter et fideliter exequaris, ut ejus fines quomolibet non excedas: præsentibus post triennium minimè valituris. Datum Viterbii V. Idus Januarii, Pontificatus nostri anno primo.]